Ο γενικός στόχος της απόφασης είναι να συμβάλει στη διεθνή ειρήνη και ασφάλεια, υποστηρίζοντας την εφαρμογή της απόφασης 1540 του Συμβουλίου Ασφαλείας των Ηνωμένων Εθνών (ΟΗΕ) της 28ης Απριλίου 2004. Αυτό συνάδει με τη στρατηγική της Ευρωπαϊκής Ένωσης (ΕΕ) κατά της διάδοσης των όπλων μαζικής καταστροφής (ΟΜΚ) που εγκρίθηκε στις 12 Δεκεμβρίου 2003. Απόφαση 1540 του Συμβουλίου Ασφαλείας του ΟΗΕ Ήταν η πρώτη διεθνή πράξη που αντιμετωπίζει συνολικά το θέμα των ΟΜΚ. Καθορίζει δεσμευτικές υποχρεώσεις για τις χώρες προκειμένου: να επιβάλουν εθνικούς ελέγχους και να θεσπίσουν νομοθεσία για την πρόληψη της διάδοσης πυρηνικών, χημικών ή βιολογικών όπλων και των των φορέων τους· να αρνούνται κάθε υποστήριξη σε μη κρατικά άτομα ή φορείς που επιχειρούν να αναπτύξουν, να αποκτήσουν, να κατασκευάσουν, να κατέχουν, να μεταφέρουν, να διακινήσουν ή να χρησιμοποιήσουν ΟΜΚ. Στις 30 Νοεμβρίου 2022, το Συμβούλιο Ασφαλείας του ΟΗΕ εξέδωσε την απόφαση 2663 για την παράταση της εντολής της επιτροπής που συστάθηκε σύμφωνα με την απόφαση 1540 (η επιτροπή 1540) για περίοδο 10 ετών έως τις 30 Νοεμβρίου 2032. Η επιτροπή συνεργάζεται ενεργά με τις χώρες και τους σχετικούς διεθνείς, περιφερειακούς και υποπεριφερειακούς οργανισμούς σχετικά με τους τρόπους εφαρμογής της απόφασης 1540. Στρατηγική της ΕΕ Η στρατηγική αυτή, η οποία εγκρίθηκε το 2003, αποσκοπεί στην πρόληψη, την αποτροπή, την αναχαίτιση και, όπου είναι δυνατόν, την εξάλειψη των προγραμμάτων ΟΜΚ παγκοσμίως. Οι βασικές αρχές της είναι οι εξής. Πολυμέρεια. Ενίσχυση των διεθνών μηχανισμών μη διάδοσης και προσπάθεια βελτίωσης των συστημάτων επαλήθευσης των παραβιάσεων των κανόνων που προβλέπονται στις πολυμερείς συνθήκες. Πρόληψη. Προώθηση ενός περιφερειακά και διεθνώς σταθερού περιβάλλοντος με την ενίσχυση των προγραμμάτων για την προώθηση του αφοπλισμού και την ενσωμάτωση του στόχου της μη διάδοσης σε όλες τις πολιτικές, διπλωματικές και οικονομικές δραστηριότητες της ΕΕ. Διεθνής συνεργασία. Στενή συνεργασία με τα Ηνωμένα Έθνη και άλλους διεθνείς οργανισμούς και βασικούς εταίρους όπως το ΝΑΤΟ και οι Ηνωμένες Πολιτείες, και παροχή βοήθειας σε χώρες εκτός ΕΕ για τη βελτίωση των διαδικασιών τους και την εκπλήρωση των υποχρεώσεών τους στο πλαίσιο πολυμερών συμβάσεων και καθεστώτων. Απόφαση του Συμβουλίου (ΚΕΠΠΑ) 2023/654 Η παρούσα απόφαση εφαρμόζει τις ακόλουθες αρχές: καλύτερη δυνατή αξιοποίηση της εμπειρίας από τις προηγούμενες κοινές δράσεις του Συμβουλίου της Ευρωπαϊκής Ένωσης και τις αποφάσεις του Συμβουλίου για τη στήριξη της εφαρμογής της απόφασης 1540 του Συμβουλίου Ασφαλείας των Ηνωμένων Εθνών· συνεκτίμηση των ιδιαίτερων αναγκών των χωρών και προσαρμογή της στήριξης· ενθάρρυνση της εθνικής και περιφερειακής ευθύνης για τις δραστηριότητες, ώστε να εξασφαλίζεται η μακροπρόθεσμη βιωσιμότητά τους· οικοδόμηση εταιρικών σχέσεων μεταξύ των κρατών μελών της ΕΕ και τρίτων χωρών για τη διασφάλιση συνεργειών και συμπληρωματικότητας· επικέντρωση σε δραστηριότητες που φέρνουν συγκεκριμένα αποτελέσματα στην ενίσχυση της εθνικής εφαρμογής, της ενισχυμένης βοήθειας, της ευαισθητοποίησης και της δέσμευσης σχετικά με την ΑΣΑΗΕ 1540 (2004). Οι ειδικοί στόχοι της είναι οι εξής: ενίσχυση των σχετικών εθνικών και περιφερειακών προσπαθειών και δυνατοτήτων για την εφαρμογή της ΑΣΑΗΕ 1540, κυρίως μέσω της κατάρτισης, της ανάπτυξης ικανοτήτων και της διευκόλυνσης παροχής βοήθειας· ενίσχυση της ικανότητας των σημείων επαφής, της συνεργασίας και της αλληλεπίδρασης μεταξύ των χωρών και της επιτροπής της ΑΣΑΗΕ 1540· βελτίωση της εφαρμογής των εθελοντικών εθνικών σχεδίων δράσης μέσω της στήριξης της εκπόνησής τους· ανάπτυξη της υποπεριφερειακής, περιφερειακής και διεθνούς συνεργασίας· ενίσχυση της ευαισθητοποίησης και της συμμετοχής των σχετικών ενδιαφερόμενων μερών και υποστήριξη της πρακτικής εφαρμογής των ειδικών συστάσεων. Η απόφαση υποστηρίζει τις ακόλουθες δραστηριότητες: θεματικά εργαστήρια και κατάρτιση για την ανάπτυξη ικανοτήτων με επίκεντρο τις χώρες της Λατινικής Αμερικής, της Καραϊβικής, της Αφρικής και της Ασίας και τους κυβερνητικούς αξιωματούχους· κατάρτιση περιφερειακών σημείων επαφής, παρέχοντάς τους εμπεριστατωμένη γνώση της απόφασης 1540 και ενισχύοντας τη συνεργασία και την επικοινωνία μεταξύ των χωρών· ανάπτυξη εθνικών σχεδίων δράσης με σαφείς στόχους, χρονοδιαγράμματα και κατανομή αρμοδιοτήτων και προσαρμογή της βοήθειας για τον εντοπισμό και τη διόρθωση πιθανών κενών· εικονική περιφερειακή διάσκεψη βοήθειας για την ανταλλαγή εμπειριών κατά την ανάπτυξη εθνικών σχεδίων και τον εντοπισμό ευκαιριών, διδαγμάτων και αποτελεσματικών πρακτικών, δύο περιφερειακές διασκέψεις προβολής για την ευαισθητοποίηση των φορέων χάραξης πολιτικής και της κοινωνίας των πολιτών, δημιουργία και διάδοση γνώσης με την παραγωγή δημοσιεύσεων και διαδικτυακών σεμιναρίων σχετικά με την εφαρμογή, τις πιθανές και αναδυόμενες απειλές και την ανταλλαγή βέλτιστων πρακτικών. Το Γραφείο των Ηνωμένων Εθνών για τον Αφοπλισμό (UNODA) συνδέει το σχέδιο της ΕΕ με την Επιτροπή 1540 και συνεργάζεται και συντονίζεται με άλλα σχετικά προγράμματα και σχέδια της ΕΕ στο πλαίσιο των ακόλουθων αποφάσεων του Συμβουλίου: Αποφάσεις του Συμβουλίου (ΚΕΠΠΑ) 2016/51, 2019/97, 2021/2072 και 2023/123) για τη στήριξη της Σύμβασης για τα βιολογικά και τοξινικά όπλα· Απόφαση του Συμβουλίου (ΚΕΠΠΑ) 2019/1296 για τη στήριξη της ενίσχυσης της βιολογικής ασφάλειας και προστασίας στην Ουκρανία· Απόφαση του Συμβουλίου (ΚΕΠΠΑ) 2019/2108 για τη στήριξη της ενίσχυσης της βιολογικής ασφάλειας και προστασίας στην Ουκρανία· Απόφαση (ΚΕΠΠΑ) 2020/732 του Συμβουλίου προς υποστήριξη του μηχανισμού του γενικού γραμματέα των Ηνωμένων Εθνών για τη διερεύνηση της εικαζόμενης χρήσης χημικών, βιολογικών ή τοξινικών όπλων· Απόφαση (ΚΕΠΠΑ) 2021/2072 του Συμβουλίου για την υποστήριξη της ανάπτυξης ανθεκτικότητας στον τομέα της βιοασφάλειας και της βιοπροστασίας μέσω της Σύμβασης για την Απαγόρευση των Βιολογικών και Τοξινικών Όπλων. Ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας / Αντιπρόεδρος της Ευρωπαϊκής Επιτροπής είναι υπεύθυνος για την εφαρμογή της απόφασης. Υποβάλλει στο Συμβούλιο εκθέσεις σχετικά με την εφαρμογή της, χρησιμοποιώντας τακτικές εκθέσεις του UNODA. Η απόφαση προβλέπει προϋπολογισμό 2.368.769,46 ευρώ για το έργο.